5เดือนประกันจ่าย1.91แสนล.
ชดเชยสินไหมน้ำท่วมปีก่อน ต่างชาติชดเชย1.33แสนล.
15 ส.ค. 2555

ชดเชยสินไหมน้ำท่วมปีก่อน ต่างชาติชดเชย1.33แสนล.
5 เดือนประกันวินาศภัยจ่ายสินไหม 1.91 แสนล้านบาท เพิ่มขึ้น 560.52% ต่างชาติส่งเงินเข้าแล้ว 1.33 แสนล้านบาท ตั้งรอจ่ายอีก 1.52 แสนล้านบาท
ฝ่ายวิเคราะห์ธุรกิจและสถิติ 
สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า 5 เดือนแรกบริษัทประกันวินาศภัยทั้งระบบจ่ายสินไหมทดแทนทั้งสิ้น 1.91 แสนล้านบาท เพิ่มขึ้น 560.52% เมื่อเทียบกับงวดเดียวกันของปี 2554
ขณะที่เบี้ยประกันภัยรับ 5 เดือนแรกมีทั้งหมด 6.97 หมื่นล้านบาท เพิ่มขึ้น 23.46%
ทั้งนี้ ค่าสินไหมทดแทนที่ชดเชยให้กับการประกันภัยทรัพย์สินสูงสุดอันดับ 1 มีจำนวน 1.43 แสนล้านบาท เพิ่มขึ้น 6,957.57% เมื่อเทียบกับงวดเดียวกันของปีที่ผ่านมา
อันดับ 2 เป็นการจ่ายค่าสินไหมตามประกันภัยภาคสมัครใจ 2.25 หมื่นล้านบาท เพิ่มขึ้น 51.31%
อันดับ 3 คือค่าสินไหมอัคคีภัย 9,028.09 ล้านบาท เพิ่มขึ้น 853.60% ค่าสินไหมทดแทนประกันภัยสินค้า 5,863.70 ล้านบาท เพิ่มขึ้น 1,074.56%
สำหรับค่าสินไหมทดแทนที่เพิ่มขึ้นอย่างมาก ส่วนใหญ่เกิดจากค่าสินไหมน้ำท่วมใหญ่เมื่อปลายปี 2554 ที่มีมูลค่าความเสียหาย 4.68 แสนล้านบาท ที่มีการทำประกันภัยต่อไปยังต่างประเทศ
ขณะที่บริษัทประกันภัยต่างประเทศ ได้จ่ายค่าสินไหมทดแทน 5 เดือนแรกออกมาแล้ว 1.33 แสนล้านบาท เพิ่มขึ้น 1,295.30% จากงวดเดียวกันของปีที่ผ่านมา
ฝ่ายวิเคราะห์ธุรกิจและสถิติ รายงานว่า นอกจากนี้บริษัทประกันวินาศภัยมีการตั้งสำรองค่าสินไหมทดแทนและค่าสินไหมทดแทนค้างจ่ายที่เกิดขึ้นจากปีที่แล้วเพื่อรอจ่ายประมาณ 1.52 แสนล้านบาท แยกเป็น การสำรองสินไหมที่เกิดขึ้นแล้วแต่ยังไม่ได้รับรายงาน 2.23 หมื่นล้านบาท เพิ่มขึ้น 496.27% ค่าสินไหมทดแทนที่เกิดขึ้นแล้วแต่ยังไม่ได้ตกลง ของปีที่แล้ว 1.16 แสนล้านบาท เพิ่มขึ้น 550.47% และค่าสินไหมที่เกิดขึ้นแล้ว และตกลงแล้ว ของปีที่แล้ว 1.42 หมื่นล้านบาท เพิ่มขึ้น 60%
ทั้งนี้ เมื่อรวมสินไหมทดแทนที่บริษัทประกันภัยต่อจ่ายออกมาแล้ว 1.33 แสนล้านบาท กับที่มีการตั้งสำรองไว้เพื่อรอจ่ายอีก 1.52 แสนล้านบาท จะเป็นสินไหมทดแทน 2.85 แสนล้านบาท
นายประเวช องอาจสิทธิกุล เลขาธิการ คปภ. กล่าวว่า สำหรับการจ่ายค่าสินไหมทดแทนน้ำท่วม 7 เดือนแรกนั้น ยังไม่สามารถเปิดเผยได้ชัดเจน แต่ได้รับรายงานจากบริษัทประกันภัยแล้ว ซึ่งจะต้องนำข้อมูลดังกล่าวไปทำการวิเคราะห์ในเชิงลึกก่อนจึงจะสามารถเปิดเผยตัวเลขที่แน่นอนได้ว่าเป็นการจ่ายสินไหมทดแทนในส่วนไหนบ้าง
ทั้งนี้ ทาง คปภ.ตั้งเป้าหมายเร่งรัดให้บริษัทประกันภัยจ่ายสินไหมทดแทนน้ำท่วม 7 เดือนแรกของปีนี้ให้ได้ 75% ของความเสียหาย 4.68 แสนล้านบาท หรือต้องจ่ายสินไหมให้ได้ 3.51 แสนล้านบาท